आर्मीको जितले जावलाखेललाई फाइदा
चर्च ब्वाइज युनाइटेडले दशरथ रंगशालामा शनिबार त्रिभुवन आर्मीविरुद्ध अनपेक्षित हार बेहोरेपछि सहिद स्मारक ‘ए’ डिभिजन लिगको शीर्षस्थानमा उक्लिने अवसर गुमाएको छ, जसको प्रत्यक्ष फाइदा जावलाखेल युथ क्लबलाई भयो ।जिलेस्पीजंग कार्कीको हेडरमा आर्मीले १–० को जित हासिल गर्दै चर्च ब्वाइजविरुद्ध लिग डबल गरेको हो ।
काठमाडौँ — चर्च ब्वाइज युनाइटेडले दशरथ रंगशालामा शनिबार त्रिभुवन आर्मीविरुद्ध अनपेक्षित हार बेहोरेपछि सहिद स्मारक ‘ए’ डिभिजन लिगको शीर्षस्थानमा उक्लिने अवसर गुमाएको छ, जसको प्रत्यक्ष फाइदा जावलाखेल युथ क्लबलाई भयो ।जिलेस्पीजंग कार्कीको हेडरमा आर्मीले १–० को जित हासिल गर्दै चर्च ब्वाइजविरुद्ध लिग डबल गरेको हो ।यो सिजनको पहिलो भेटमा पनि आर्मीले समान गोल अन्तरको जित रच्दै तीन अंक जोडेको थियो । जितेन्द्र कार्कीको फ्रिकिकमा जिलेस्पीले ४४ औं मिनेटमा निर्णायक गोल गरेका थिए । त्यसअघि उत्कृष्ट प्रदर्शन गरेका चर्च ब्वाइजका गोलकिपर येभेस प्रिसोले चोट बोक्दै मैदान छाडेका थिए ।१७ औं चरणको समाप्तिमा जावलाखेल र चर्च ब्वाइजले समान ३० अंक जोडेका छन् । हेड टु हेडको आधारमा जावलाखेल शीर्षस्थानमा कायमै रह्यो । जावलाखेलले नौ जित, तीन बराबरी खेल्दै पाँच हारको नतिजा बेहोरेको छ भने तेस्रो हार बेहोरेको चर्च ब्वाइजले आठ जित निकाल्दै ६ खेल बराबरीमा टुंग्याएको छ ।आर्मी छैटौं जितसहित २४ अंक बनाएर शीर्ष ६ मा पुगेको छ । उसले ६ खेल बराबरी गरेको छ भने पाँच खेल हारेको छ । डिफेन्डिङ च्याम्पियन मछिन्द्र (२७ अंक) तेस्रो, सातदोबाटो युवा क्लब (२६) चौथो र थ्रीस्टार (२५) पाँचौं स्थानमा छन् ।मछिन्द्रले च्यासल रंगशालामा थ्रीस्टारको चुनौती १–० ले पन्छाउँदै जावलाखेलसँगको दूरी तीन अंकमा छोट्याएको हो । चोटले सताएको मछिन्द्रको जितमा जापानी खेलाडी युता सुजुकीले निर्णायक गोल गरे । उनले ओलावाले आफिजलाई वान भर्सेस वानमा गोलकिपर पूर्ण चेम्जोङले असफल पारे पनि त्यही मुभमा पाएको बललाई युताले प्रहार गरेको बलले थ्रीस्टारका खेलाडीमा लाग्दै १० औं मिनेटमा गोल भएपछि मछिन्द्रले सातौं जित हात पारेको हो ।मछिन्द्रले ६ खेलमा अंक बाँडेको छ भने चारमा हार बेहोरेको छ । चौथो हार खेपेको थ्रीस्टारले ६ खेल जितेको छ भने सात खेल बराबरी गरेको छ । थ्रीस्टार ६ खेलयता जितविहीन रहेको छ र यसक्रममा उसले दुई अंकमात्रै बनाएको छ ।दशरथ रंगशालामा भएको दोस्रो खेलमा दीपकराज सिंह ठकुरीले दुई गोल गर्दै अर्को एक गोलको अवसर सिर्जना गरेपछि सातदोबाटोले सशस्त्र प्रहरी बलको एपीएफ क्लबमाथि ३–० को सानदार जित हात पारेको हो ।विलियम ओपोकुको लोभलाग्दो भली गोलमा सातदोबाटोले १३ औं मिनेटमै अग्रता लिएको थियो । यसमा उनले दीपकले दिएको बल उपयोग गरेका थिए । विलियमको पासमा दीपकले ३६ औं मिनेटमा सातदोबाटोलाई २–० ले अगाडि बढाए । दीपकले ७७ औं मिनेटमा उत्कृष्ट फिनिसिङ प्रदर्शन गर्दै व्यक्तिगत दोस्रो गोल गरे । सातदोबाटोले सात जित, पाँच बराबरी र पाँच हारको नतिजा निकालेको छ । एपीएफ सातौं हारपछि २२ अंकमा सीमित रहँदै सातौं स्थानमै रह्यो । उसले ६ खेल जितेको छ भने चार खेल बराबरी गरेको छ ।